  Туспуктэм: Удмуртиысь тазалыкез утёнъя министерстволэн пресс-службаез Анжелика Тихонова корреспондент Сюмсиысь ёрос эмъюртэ цифра амалэн ужась выль маммограф пуктӥзы. Со понна эмъяськонниысь лучевой диагностикая ёзэтын рос-прос тупатъян ужъёс нуизы. Тӥрлыкез «Здравоохранение» йӧскалык ӵектослы луыса басьтӥзы. Та дырозь ужъюртын сыӵе эм техниказы ӧй вал. Со сярысь элькунысь тазалыкез утёнъя министерстволэн пресс-службаез ивортӥз. « Лучевой диагностикая ёзэтын рос-прос тупатъян ужъёс йылпумъяськизы – оглом 6 висъетъёсты но холлэз тупатъязы. Ӧсъёсты, выжез, вентиляция сӧзнэтэз, электроезъёсты воштӥзы. Выльдэм ёзэтэ цифра амалэн ужась выль маммограф пуктӥзы, пуско-наладочной ужъёс но нуизы ни. Сыӵе тӥрлыкмы эмъюртамы нырысьсэ кылдӥз, ми понна со туж бадӟым шумпотон » Оксана Деньгина, Сюмси ёрос эмъюртысь валтӥсь эмчилэсь ужъёссэ быдэсъясь Оксана Деньгиналэн кылъёсызъя, та дырозь ёросын интыысь интые ветлӥсь эм огъетлы луыса гинэ маммография ортчытъяны быгатылӥзы. Араз кык пол ӧнерчиос гуртъёсы эскеронъёсын поталлязы. Нош табере маммография котькыӵе вакытэ лэсьтыны быгатозы. Матысь дыре эмъюрт Роспотребнадзорысь ужкагазъёс басьтоз. Со бере ӧнерчиос выль тӥрлыкен пациентъёсты учкыны быгатозы ни. Со сяна, йӧскалык ӵектослы луыса Сюмси ёрос эмъюртэ цифра амалэн ужась выль рентген-аппарат басьтӥзы. Сое 15-тӥ гудырикошкон бере ваёзы но пуктозы. « Озьыен, ёзэтмы туэ быдэсак тырмытэмын луоз. Милям дентальной установкамы, 2020-тӥ арын вуэм выль флюорографмы вань ини. Цифра амалэн ужась маммограф но рентген диагностикая луонлыкъёсмес эшшо золгес паськытатозы » Оксана Деньгина, Сюмси ёрос эмъюртысь валтӥсь эмчилэсь ужъёссэ быдэсъясь Пусъём, туэ элькунысь эмъюртъёсы оглом 49 аппаратъёс пуктозы, со пӧлысь 19-эз «секыт» эм техника луоз – ньыль компьютер томографъёс, вить маммографъёс, ньыль флюорографъёс, куать рентгенъёс. Та дырлы кӧнязэ ке пуктӥзы ни, нош куд-ог эмъюртъёсын соосты интыян понна тупатъян ужъёс мыно на. Озьы, ар пумозь Удмуртиын одӥг ёрос но уз кыльы ни, кытын туала эм тӥрлыксы уз луы. Тодэ вайытом, Глазкарысь ёроскуспо эмъюртэ цифра амалэн ужась выль флюорограф пуктозы, сое эмъяськонние вуттӥзы ни.  Тегъёс: Сюмси Тазалык йӧскалыкӵектосъёс Удмуртия  